作者:薛能
標題:黃河
內容:何處發昆侖，連幹複浸坤。波渾經雁塞，聲振自龍門。岸裂新沖勢，灘餘舊落痕。橫溝通海上，遠色盡山根。勇逗三峰坼，雄標四瀆尊。灣中秋景樹，闊外夕陽村。沫亂知魚呴，槎來見鳥蹲。飛沙當白日，凝霧接黃昏。潤可資農畝，清能表帝恩。雨吟堪極目，風度想驚魂。顯瑞龜曾出，陰靈伯固存。盤渦寒漸急，淺瀨暑微溫。九曲終柔勝，常流可暗吞。人間無博望，誰複到窮源。